1Yesus bake tu vuzehi meedam dam oa, sunit nim eho Yohanesat uba ozome toedaho. Iho Yesus Aho amu Am im iba gagu esmozi laiam dam nibe iho Dat ee, “Alat Vameadaha Im,” lahamda abo meia modi ahe neàna bohu vizemda labe Am im uba nehi vamealo mozo. Aham di iube Alat bakti na ahebu modehe vab di iube ame Da lam gi labaha modesdam bak. Labi ame Da labe ba bak niba li Dateli godam di labe Aho vameadaha im lam im na vi aidaha dam im am bak. Labi Am so fakot vi aadaha dam im am bak. Labi Aho meedaha bak lam vi aasuhet meedaha dam im am bak. Labi Am so lam anekehàt voatame alihi uladdaha dam im am bak. Im labihaha dam nibe im Abada lam iho toedume uba ab oluham tame. 2Yesus Kristus labe meia modi ahe neàna vizemda lam amu na vab di iube im Ai Alati Ame Da lamti asum ahoba iuba gi labaha azihi Dàt moz. Lahana Alat ame Da lam bak niba olu fi zeam bitoho di lam gi bak niba li abo datelehe bak. Labiha labe ame Da so iho aadaha bak. Labiha labe iho na aadaha damat aame vàhàdi voom vabi uba vameadam bak. Meia modi ahe neàna vizemda labe Aho meedaha im lam iho aame uba ahate vameadam bak. 3Imota im Ai Alati labi Am Adat Yesus Kristus lamti iho vou ali ahu vàmadi meedam bak. Labiha labe, “Uho iba tau vazisi ame baket laha meedase,” laham bak lam iho uba gagolo modemu Ame Da labe Aho meedaha bak lam iho aaha bak lamti labi Aho iba vameadaha im lam iho aihi bak lamti labihasu iho uba laha ahate vameadam bak. 4Labi laha iho toedaha sunit nim uho ve aadameam, “Imbo?” laham bak vuzehi meedam labe ahu ubudati ibidati ot vahiame deeli meedam bak laba ozome iho sunit nim toedume uba oluhu bak. 5Alam Adat Yesus Kristus labe Aho ahe diat iba vameadaha im lam iho aidume ozobohudi fa uba ab vameadalo modemam bak. Neham bak. “Ala ba aibu bak vaba gi fauha neàdehe Alat modem bak,” lahaha im lam iho aime uba ahate ab vameadamam tame. 6Labiha labe iho meit nehame gagodameam, “Em Ala bake vou ali ahu vàmadi meedam bak,” lahamda labe vedi aibu lahasuhuna godameam làhà ame da labe aho amu lab gagoho bak lam gi giomim gagoho labe vagedam bak. Alat Aba Aho vameadaha im imbona lam aho aidahana vedi ame baket meedam vaba gi voedam bak tadem dàt modem bak. 7Lahana iho aibu bake godam vabameam abo fa Alati vahi fauha bak laba aidameam làhà iho imti Yesus bake tu vuzehi meedam dam totbaho laba iho vazisi ot vou aliame ahu vàmadi meedam bak. Labi laha Alam Adat Yesus labe iho faina meedam bake Aho ot vai eloho labe iho neo faina meedam di Aho Am vasea labet iba modi iho lab faina meedam bak ahebu fa faamome ab modi vei neàdedamam bak. 8Im bakda ahebu gi faina meedam damat modem bak. Labiham labe iho meit it daetbadume neha, “Em faina meedam vaba gi neà bak meedam dàt modem bak,” lahame labi it gagodameam làhà iho gi ihimo ahusobuli giomim gagodam bak. Labi laha Alat Aba Aho vameadaha im imbona lam iho vuzehi meedam vaba gi mu voedam damat modem bak. 9Lahana Ala Aho gi im nehame meedam Alat modem bak. Aho neha, “Eho nehame meeda tame,” lahame gagom di Am abo im Aho gagodahana lam ahebu Aho naedat voom vaba ahebu imbodi ulohodesu meedam Alat modem bak. Labi laha im git meedam vaba gi iademe vamdesu meedam Alat modem bak. Labihasu meedam Alat modem labe iho Aba neha, “Eho faina modeho,” lahame ahate tom gagodameam làhà Aho iba beolo ozoho bak lam gi vei mu iho lab faina meedam bak Aho fa faamome vei neàdedam bak. Labi Am Adat labe Am vasea veàtoho labe im ahu vabiedume neàdedam bak. Labihadam bak. 10Alat amu neha, “Dam ahebu faina meedam bak ehete,” lahame gagoho bak. Labihaha labe iho meit it nehame gagodameam, “Eho ba faina meedaha vabak,” lahame it gagodamda labe aho Ala bake ahit tozome nehame gagoho bak. “Ala gi im giomimna vameadam bak,” lahame Alat Aba Aho amu gagoho bak fa vazidazi vameadam bak. Labi laha Alat Aho iba gagodaha im lam ame da labe aim mu gi bogozi ahula esum vaba ame im meedam vaba gi voedam bak.
ace_Latn